ເມື່ອບໍ່ດົນມານີ້, ທ່ານ ຄໍາລຽນ ພົນເສນາ ລັດຖະມົນຕີ ກະຊວງແຜນການ ແລະ ການລົງ ທຶນ ໄດ້ກ່າວໃນພິທີ ເປີດຫ້ອງການ ການໃຫ້ບໍລິການລົງທຶນ ປະຕູດຽວ ຂັ້ນສູນກາງ ທີ່ກະຊວງແຜນການ ແລະ ການລົງທຶນວ່າ ການເປີດບໍລິການດ້ານການລົງທຶນ ດັ່ງກ່າວ, ສາມາດສ້າງຄວາມເຊື່ອໝັ້ນ ໃຫ້ແກ່ບັນ ດານັກລົງທຶນ ທັງພາຍໃນ ແລະ ຕ່າງຊາດ ທີ່ຈະມາລົງທຶນ ໃນ ສປປ ລາວ ເພີ່ມຂຶ້ນ.
ທ່ານ ຄຳລຽນ ພົນເສນາ ໄດ້ໃຫ້ຮູ້ວ່າ: ພາຍຫລັງກົດໝາຍວ່າດ້ວຍ ການສົ່ງເສີມການລົງທຶນ ສະບັບປັບປຸງໄດ້ຖືກຮັບຮອງ ຢ່າງເປັນທາງການ ໂດຍກອງປະຊຸມສະໄໝສາມັນເທື່ອ ທີ II ຂອງສະພາແຫ່ງຊາດ ຊຸດທີ VIII ເພື່ອເຮັດໃຫ້ການປະຕິບັດ ວຽກງານສົ່ງເສີມ ແລະ ຄຸ້ມຄອງການລົງທຶນ ມີປະສິດທິຜົນ, ຄຸ້ມຄອງການລົງທຶນ ຮັບປະກັນໃຫ້ການດຳເນີນ ທຸລະກິດ ຢູ່ ສປປ ລາວ ໃຫ້ມີຄວາມສະດວກ, ວ່ອງໄວ, ໂປ່ງໃສ, ຍຸຕິທຳ ແລະ ຖືກຕ້ອງຕາມກົດໝາຍ. ດັ່ງນັ້ນ, ຈຶ່ງສາມາດຮອງຮັບ ໃນການຄຸ້ມຄອງສະຖຽນລະພາບ ທາງດ້ານການລົງທຶນ ພ້ອມທັງກະຕຸ້ນຊຸກຍູ້ບັນດານັກລົງທຶນ ບໍ່ວ່າຈະເປັນນັກລົງທຶນ ທັງພາຍໃນ ແລະ ຕ່າງຊາດ ໃຫ້ມີຄວາມກະຕືລືລົ້ນ ໃນການເຂົ້າມາລົງທຶນ ໃນ ສປປ ລາວ ເພີ່ມຂຶ້ນ, ທັງນີ້ກໍເພື່ອແນໃສຊີວິດ ການເປັນຢູ່ຂອງປະຊາຊົນ ໃຫ້ມີວຽກເຮັດງານທຳ ແລະ ເປັນການຊຸກຍູ້ສົ່ງເສີມການດຳເນີນທຸລະກິດ ໃຫ້ມີຄຸນນະພາບຖືກຕ້ອງຕາມລະບຽບການ ພ້ອມດຽວກັນຍັງສອດຄ່ອງກັນກັບ ແນວທາງນະໂຍບາຍ, ແຜນພັດທະນາເສດຖະກິດ-ສັງຄົມຂອງຊາດໃຫ້ມີຄວາມໝັ້ນຄົງ ແລະ ກ້າວໜ້າອີກດ້ວຍ.
ໂຄສະນາ